
A hajléktalan labdarúgó világbajnokság és a társadalmi reintegráció

A Homeless World Cup egy évente megrendezésre kerülő rendezvény, melynek célja, hogy a sport, a labdarúgás kínálta különleges lehetőségek által nyújtson segítséget a szociálisan hátrányos helyzetben lévőknek.
Az Európai Unió, mind a 2007-es sportról szóló fehér könyvben, mind a 2011-ben kiadott „A sport európai dimenziójának fejlesztése” című dokumentumában kifejti: „A sport a kisebbségek, valamint más veszélyeztetett vagy hátrányos helyzetű csoportok társadalmi befogadását támogató eszköz is lehet”.
Kutatásom célja annak feltárása volt, hogy egyrészt maga a sportolás, másrészt a részvétel a világbajnokságon hogyan befolyásolta a programban résztvevő hajléktalanok életvitelét, miként alakultak emberi kapcsolataik, valamint azt, hogy a programba kerülés és az interjú készítése közötti időszakban milyen változáson ment keresztül személyiségük. A magyar csapatot a világbajnokságra delegáló szervezet esetében azt igyekeztem feltárni, milyen forrásokból tudják finanszírozni a programot, mekkora támogatottsággal bírnak, továbbá, hogy milyen feltételrendszer alapján választják ki a világbajnokságon résztvevő nyolc főt. Összehasonlítás céljából a fenti kritériumokat a programmal foglalkozó osztrák szervezet esetében is vizsgáltam.
Kutatásom során a dokumentumelemzés és a mélyinterjú módszerét használtam. Jelen esetben feltáró jellegű kvalitatív kutatásról beszélünk, így módszertanilag nem indokolt hipotézisek felállítása.
Az interjúk kvalitatív elemzését követően megállapítható, hogy a rendszeres sportolási lehetőség és a részvétel a világbajnokságon pozitívan befolyásolja a résztvevő hajléktalanok életvitelét, pozitív emberi kapcsolatok kialakítására képes, közösségépítő szerepet játszik. A résztvevők szociális és kulturális tőkéje is gyarapodott a sportolás által. Fontos megemlíteni, hogy a sport önmagában nem fog tudni megoldani olyan széles körű problémákat, mint a szegényég, vagy a depriváció (van Sterkenburg, 2011). Azonban a személyiségre, életvitelre és kapcsolatokra gyakorolt hatásán keresztül közvetve hozzájárulhat a hajléktalanok, valamint a rossz szociális helyzetben lévők társadalmi visszailleszkedésének folyamatára, a társadalmi reintegrációra. Ebben az esetben valóban igazolható a rendezvény jelmondata, mely szerint egy labda megváltoztathatja a világot!
 



